***ZGODBA – iztočnica za pogovor***

***Tone Pavček je zapisal naslednje besede:*  
Ne verjemite njim, ki vam pravijo: Ta svet je grozen, grob, grd. Ni res. Res je, da je lahko še hujši. Toda za vas je to vaš edini svet, edini, ki v njem živite, da se v njem udomite in ga v dobrem naravnate po svoji podobi.   
  
Ne verjemite tudi njim, ki vam pravijo: Življenje je trdo, trpko in težko. Ni res. Res je, da je lahko še hujše. Toda za vas je to življenje edino, enkratno in neponovljivo. ...**

**Vaše je, da iz njega naredite vse, kar je v dobrem mogoče.   
  
Ne verjemite komurkoli in karkoli. Verjemite pa, če morete, moji zgodbi:   
  
Nekoč, pred leti, ko me je kot strela z jasnega zadelo hudo, mi je star mož, živi modrec, dejal:   
  
>>In nikar se odslej ne boj življenja!<<**   
 **Tako zdaj jaz govorim po njem podobne besede za vas: "Ne bojte se življenja! Naj pljuska v vas z vso silo in v vse žile, naj vas nese ali zanese, le ne pustite, da vas spodnese. In imejte ga radi, da bo tudi ono, življenje, imelo rado vas!"   
  
Tone Pavček**